Jaan Põder (asunik)

Jaan Põder (26. september 1894 Taevere vald, Viljandimaa – 25. aprill 1965) oli eesti käsitööline, asunik ja Eesti NSV poliitik.

 Elulugu 
Põder sündis 1894. aastal Taevere vallas töölise pojana. Hariduse omandas ta Viljandis tolleaegses Vene kihelkonnakoolis. Oma kutsetööd hakkas Põder õppima 14-aastaselt. Aastatel 1915–1917 võttis osa maailmasõjast, mille lõppedes osales Vabadussõjas algusest lõpuni. 1922. aastast oli Põder tegev Viljandi Nahatööliste Ametiühingus ja elukutselt kingsepp. Ametiühingu tegevuses osaledes puutus Põder kokku ka kommunistliku liikumisega. 1937. aastal osales Põder Eesti esimese (kingseppade) artelli "Täht" loomisel. 

Juunipöörde järel korraldatud valimistel kandideeris Põder Eesti Töötava Rahva Liidu nimekirjas 60. valimisringkonnas Põltsamaal ja pääses II Riigivolikokku. Juuli lõpus moodustas Põder Eestimaa Kommunistliku Partei Viljandimaa parteikomitee. Pärast Riigivolikogu ümberkorraldamist ajutiseks Eesti NSV Ülemnõukoguks jätkas Põder ülemnõukogu liikmena kuni valimisteni.

Pärast tööd ülemnõukogus jätkas Põder tööd jalatsitsehhi juhatajana samas artellis, mis oli ümber nimetatud "Leegiks". 1957. aastast kuni surmani elas Põder Viljandis Männi tänavas.

 Viited 

Kategooria:Eesti NSV I Ülemnõukogu liikmed
Kategooria:Vabadussõja veteranid
Kategooria:Viljandi Metsakalmistule maetud
Kategooria:Sündinud 1894
Kategooria:Surnud 1965